b'\n_START_ARTICLE_\nKattehuset (Riga)\n_START_PARAGRAPH_\nKattehuset (lettisk: Ka\xc4\xb7u nams) er en bygning i Rigas gamle by, hovedstaden i Letland. Huset opf\xc3\xb8rtes i 1909 efter tegninger udf\xc3\xb8rt af arkitekt Friedrich Scheffel. Husets design er inspireret af middelalderlig arkitektur med elementer af jugendstil. Huset er kendt for de to katteskulpturer med krumme rygge og rejste haler p\xc3\xa5 taget. Det siges, at husets ejer \xc3\xb8nskede, at kattene anbragtes med deres bagdele vendt mod det store gildehus, som ligger skr\xc3\xa5t overfor, da husets ejer bar nag mod gildets medlemmer. Senere blev det bestemt, at kattene skulle vende med hovederne mod gildehuset.\n_START_SECTION_\nKattelegenden\n_START_PARAGRAPH_\nLegenden, der er kendt af de fleste fra Riga, og som ogs\xc3\xa5 fort\xc3\xa6lles til turister, findes i mindst to udgaver. \xc3\x89n udgave af legenden fort\xc3\xa6ller, at den rige k\xc3\xb8bmand som bestilte bygningens opf\xc3\xb8rsel blev n\xc3\xa6gtet medlemskab til Rigas K\xc3\xb8bmandsgilde, som for det meste bare kaldes Store Gilde. Et centralt element i begge udgaver af legenden er anekdoten, at under sit fors\xc3\xb8g p\xc3\xa5 geng\xc3\xa6ldelse, fik k\xc3\xb8bmanden fremstillet to kobberstatuer af vredt udseende katte med krummede rygge og rejste haler, som anbragtes p\xc3\xa5 husets to hj\xc3\xb8rnet\xc3\xa5rne med deres bagdele vendt mod Store Gilde, som ligger skr\xc3\xa5t overfor._NEWLINE_Den anden, og muligvis \xc3\xa6ldre udgave af kattelegenden, fort\xc3\xa6ller at den rige k\xc3\xb8bmand anbragte de to vrede kattestatuer p\xc3\xa5 toppen af bygningens hj\xc3\xb8rnet\xc3\xa5rne med deres bagdele vendt mod Riga R\xc3\xa5dhus, efterf\xc3\xb8lgende en uoverensstemmelse med Riga Byr\xc3\xa5d, hvorefter k\xc3\xb8bmanden tvang opf\xc3\xb8rslen af huset igennem. Riga R\xc3\xa5dhus l\xc3\xa5 p\xc3\xa5 det tidspunkt i den samme retning som Store Gilde fra kattehuset, men r\xc3\xa5dhuset nedbr\xc3\xa6ndte under 2. verdenskrig, blev endelig nedrevet i 1954, og blev f\xc3\xb8rst genopf\xc3\xb8rt p\xc3\xa5 n\xc3\xb8jagtig samme sted i \xc3\xa5rene 2000 til 2001.'